連結字

連結字喺書法、排版同平面設計，係指概念上係兩個或者以上嘅字符連成一個單一嘅字符。喺排版指兩個字符設計成單一嘅字粒或者單一嘅字形，通常同拆開排會有少少唔同樣。喺電腦上面講嘅連結字都係排版嗰種。

西歐文字
喺英文專業排版，連結字非常普通，最常用嘅係 ff、fi、fl、ffi 同 ffl 嘅連結字，原因係喺好多字款，細楷 f 上面嗰點䟴筆好多時會同細楷 i 嗰點撞埋，所以 fi 嘅組合要另外設計過，不過喺歐洲語文通常連結字都唔算係必需，甚至有啲例如土爾其文唔會用呢種連結字。喺而今嘅電腦系統，連結字好多時都唔使用家自己揀，而係操作系統或者排版軟件自動揀。

有啲書法上嘅連結字留存咗落來，變咗獨立嘅符號；例如 & 呢個符號就本來係拉丁文  嘅連結字。

有啲字母本來係連結字，後來變咗獨立嘅字母，例如 æ、œ、ß 等等，可以姑且叫做詞庫性嘅連結字，呢啲喺統一碼入面都係獨立嘅字符。

中日韓文字
連結字呢樣嘢喺中文少見，但係其實係有嘅，例如 ｢招財進寶｣ 之類嘅好多時會寫成合成字，都可以算做一種連結字。日文比較多，例如年號可以用連結字，例如 ｢㍾｣、｢㍽｣等等，又或者 ｢㍿｣等等。

其他書寫系統
但係喺其他例如阿剌伯文等等比較複雜嘅書寫系統，就可能一定要用連結字。例如 ｢لا｣唔可以就咁將 ا同 ل兩個字母拍埋，因為 ا 一定要打斜同黐住 ل 右下角，唔係就係錯，所以一定要係連結字，而且唔單止要用連結字，係要有四個唔用樣嘅連結字。

攷

書法
排版
平面設計